**ELŐTERJESZTÉS**

**a Bűnmegelőzési, Közbiztonsági és Közrendvédelmi Bizottság 2023. szeptember 25-i ülésére**

**Javaslat a közterületi térfigyelő mobil kamerával kapcsolatos döntések meghozatalára**

A Nemzeti Adó- és Vámhivatal Vas Megyei Adó- és Vámigazgatósága megkereséssel élt 2022. október 24. napján a Közterület-felügyelet felé a Brenner-villa élet- és balesetveszélyes állapota megszüntetése érdekében. A NAV kérelmében foglaltak, valamint a Közterület-felügyelet ellenőrzési és intézkedései során szerzett tapasztalatai alapján a Közterület-felügyelet irodavezetője szakmailag indokoltnak tartotta a terület térfigyelő kamerával történő megfigyelését a további szabálysértések, szabályszegések és bűncselekmények megelőzése érdekében.

A Tisztelt Bizottság 2022. december 5-i ülésén hozott 56/2022. (XII.5.) BKKB számú határozatával javasolta a terület kijelölését képfelvevővel történő megfigyelésre. A Közgyűlés 412/2022. (XII.8.) Kgy. számú határozatával a közterület-felügyeletről szóló 1999. évi LXIII. törvény 7. § (3) bekezdése alapján az érintett 8532 hrsz-ú közterületi ingatlan képfelvevővel történő megfigyelésre kijelöléséről döntött, azzal, hogy a mobil kamera konkrét áthelyezésének időpontja a kijelölt helyszín és a korábban kijelölt helyszínek között a szakmai szempontok mérlegelését követően kerül meghatározásra. Fentiek alapján a mobil kamera 2023. július 17. napján került kihelyezésre az érintett területre.

A térfigyelő kamera által közvetített képek alapján a Közterület-felügyelet több esetben kezdeményezett szabálysértések, valamint szabályszegések elkövetése miatt eljárásokat. Egy esetben rögzítésre került egy olyan cselekmény is, amikor egy 3 fős társaságból egy férfi személy jogtalanul, vélhetően dolog elleni erőszakkal behatolt az ingatlanra. Ebben az esetben a Közterület-felügyelet irodavezetője a Rendőrség felé megtette a szükséges intézkedéseket az eljárás lefolytatása végett.

Fentiek alapján megállapítható, hogy a térfigyelő kamera kihelyezése elérte a kívánt célokat (többek között az épület nyitottságából fakadóan az illetéktelen személyek általi átjárhatóság megelőzését), hiszen az elmúlt időszakban hasonló cselekményt már nem észlelt a Közterület-felügyelet.

Önkormányzatunk tudomására jutott, hogy a kihelyezés óta eltelt időszakban a Brenner-villa (azaz a 9700 Szombathely, Vak Bottyán u. 2. szám alatti, 8533 hrsz-ú épület) tulajdonosának személye megváltozott, 2023. augusztus 17. napján bejegyzésre került az ingatlan-nyilvántartásba. Az új tulajdonos intézkedéseket tett annak érdekében, hogy az épületet illetéktelenek által átjárhatatlanná tegye. Javasolom, hogy Bizottságunk kérje fel a tulajdonost, hogy a balesetveszély és a jogsértő cselekmények megelőzése érdekében továbbra is tegyen meg minden intézkedést.

Fentiekre tekintettel a kamera kihelyezésének eredeti – NAV által kezdeményezett – oka megszűnt, így a továbbiakban nem indokolt a terület megfigyelése, ezért a mobil kamera áthelyezhető a szakmai szempontok alapján indokolt további helyszínre.

A Közterület-felügyelet irodavezetőjének szakmai álláspontja alapján a mobil kamera áthelyezése – a már korábban kijelölt helyszínek közül – a Hunyadi János út 51. melletti szelektív hulladékgyűjtő sziget környékére (8205/12 hrsz-ú ingatlan) indokolt. A szelektív hulladékgyűjtő sziget közvetlen környezetében heti szinten megszaporodott a hulladékok illegális elhelyezése, valamint a kommunális hulladékok közterületen történő elhelyezése. Ezek a cselekmények az ott élő lakóközösségben nagy felháborodást keltenek, továbbá rontják a lakótelep összképét is.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. szeptember 20.**

 **(: Kelemen Krisztián :)**

 a Bizottság elnöke

**HATÁROZATI JAVASLAT**

**…/2023. (IX.25.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a Brenner-villa környezetének térfigyelő kamerával történő megfigyelésével kapcsolatos tájékoztatást tudomásul veszi.
2. A Bizottság felkéri az elnökét, hogy kérje fel az ingatlan tulajdonosát, a balesetveszély és a jogsértő cselekmények megelőzése érdekében továbbra is tegyen meg minden intézkedést.
3. A Bizottság tudomásul veszi, hogy a mobil térfigyelő kamera a Hunyadi János út 51. melletti szelektív hulladékgyűjtő sziget környékére (8205/12 hrsz-ú ingatlan) kerül áthelyezésre.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője

Desits Zoltán, az Informatikai Iroda vezetője)

**Határidő:** azonnal